Document ID: 32008D0910

РЕШЕНИЕ НА СЪВЕТА
от 27 ноември 2008 година
за изменение на части 1 и 2 на Шенгенската консултативна мрежа (технически спецификации)
(2008/910/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Регламент (ЕО) № 789/2001 на Съвета от 24 април 2001 г. за запазване на изпълнителни правомощия на Съвета във връзка с някои подробни разпоредби и практически процедури за разглеждане на молби за визи (1), и по-специално член 1, параграф 2 от него,
като взе предвид инициативата на Република Словения,
като има предвид, че:
(1)
Мрежата „Vision“ е създадена с цел да позволи извършването на справки между централните органи на държавите партньори относно заявления за визи, подадени от граждани на чувствителни страни.
(2)
За да се постигне прагматичен подход и да се избегне претоварване на Шенгенската консултативна мрежа поради изпращането на голям брой съобщения за грешка, когато изглежда, че временно няма достъп до агент за трансфер на съобщения (МТА) на държава-членка, процедурата за повторно изпращане следва да се измени.
(3)
За да се избегне несъгласувано използване на различни кодове за отделните видове визи, което може да доведе до погрешно тълкуване при Шенгенската процедура за справки, е необходим общ подход за визи D + C, когато те са предмет на процедурата за справки.
(4)
Като се вземе предвид приносът на отделни държави-членки и за да се опрости Шенгенската процедура за справки, следва да се използва един-единствен код за всеки вид виза.
(5)
Необходимо е да се актуализират техническите спецификации на Шенгенската консултативна мрежа, за да се гарантира, че те отразяват тези промени.
(6)
В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в приемането на настоящото решение, не е обвързана от него, нито от неговото прилагане. Тъй като настоящото решение се основава на достиженията на правото от Шенген съгласно разпоредбите на част трета, дял IV от Договора за създаване на Европейската общност, Дания, в съответствие с член 5 от посочения протокол, следва да реши в срок от шест месеца след приемането на настоящото решение дали ще го въведе в своето национално право.
(7)
По отношение на Исландия и Норвегия настоящото решение представлява развитие на разпоредбите от достиженията на правото от Шенген по смисъла на Споразумението между Съвета на Европейския съюз и Република Исландия и Кралство Норвегия за асоциирането на тези две държави в процеса на изпълнение, прилагане и развитие на достиженията на правото от Шенген (2), които попадат в обхвата на член 1, буква А от Решение 1999/437/ЕО на Съвета (3) относно определени условия по прилагането на това споразумение.
(8)
По отношение на Швейцария настоящото решение представлява развитие на разпоредбите от достиженията на правото от Шенген по смисъла на Споразумението, сключено между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген (4), които попадат в обхвата на член 1, буква А от Решение 1999/437/ЕО на Съвета, четен във връзка с член 3 от Решение 2008/146/ЕО на Съвета (5) относно сключването, от името на Общността, на това споразумение.
(9)
По отношение на Лихтенщайн настоящото решение представлява развитие на разпоредбите от достиженията на правото от Шенген по смисъла на Протокола, подписан между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в обхвата на член 1, буква А от Решение 1999/437/ЕО на Съвета, четен във връзка с член 3 от Решение 2008/261/ЕО на Съвета (6) относно подписването, от името на Общността, и относно предварителното прилагане на определени разпоредби на този протокол.
(10)
Настоящото решение представлява развитие на разпоредбите от достиженията на правото от Шенген, в които Обединеното кралство не участва, в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (7); следователно Обединеното кралство не участва в приемането му, не е обвързано от него, нито от неговото прилагане.
(11)
Настоящото решение представлява развитие на разпоредбите от достиженията на правото от Шенген, в които Ирландия не участва, в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (8); следователно Ирландия не участва в приемането му, не е обвързана от него, нито от неговото прилагане.
(12)
По отношение на Кипър настоящото решение представлява акт, който се основава на достиженията на правото от Шенген или е свързан с тях по друг начин по смисъла на член 3, параграф 2 от Акта за присъединяване от 2003 г.
(13)
Настоящото решение представлява акт, който се основава на достиженията на правото то Шенген или е свързан с тях по друг начин по смисъла на член 4, параграф 2 от Акта за присъединяване от 2005 г.,
ПРИЕ НАСТОЯЩОТО РЕШЕНИЕ:
Член 1
Част 1 на Шенгенската консултативна мрежа (технически спецификации) се изменя, както е посочено в приложение I.
Член 2
Част 2 на Шенгенската консултативна мрежа (технически спецификации) се изменя, както е посочено в приложение II.
Член 3
Настоящото решение се прилага от 1 февруари 2009 г.
Член 4
Адресати на настоящото решение са държавите-членки в съответствие с Договора за създаване на Европейската общност.
Съставено в Брюксел на 27 ноември 2008 година.

Labels: 12
11
15